Vil du have børn eller virksomhed?
Da beskæftigelsesministerens borgerlige forgænger i 2005, Claus Hjort Frederiksen, oprettede barselsfonde for lønmodtagere, lovede han en løsning for de mange selvstændige. Løftebrud? Ti år efter sløjfer regeringen en barselsordning.
Politik - 26. nov. 2015
Ligner det ikke lidt et løftebrud, når den borgerlige regering i 2005 lovede selvstændige en barselsfond, og nu - ti år efter - skrotter selvsamme barselsfond? Sådan spørger Håndværksrådets adm. direktør i dag i en klumme.
Klumme af adm. direktør Ane Buch, Håndværksrådet. Bragt i en række sjællandske dagblade den 26. november 2015.
"Selvfølgelig skal man da kunne kombinere tilværelsen som selvstændig erhvervsdrivende med rollen som forælder! Eller skal man? Regeringen lægger faktisk op til at gøre det sværere, for beskæftigelsesminister Jørn Neergaard Larsen har netop meldt ud, at barselsordningen for selvstændige bliver skrottet.
Dermed skuffer beskæftigelsesministeren de mange selvstændigt erhvervsdrivende mænd og kvinder, der ellers havde set frem til at kunne få barsel på vilkår, der nærmer sig de fleste lønmodtageres. Barselsordningen for selvstændige var resultatet af en kamp, vi og vores mange medlemsorganisationer har ført, siden VK-regeringen for 10 år siden sikrede, at lønmodtagere blev omfattet af en barselsfond i form af Barsel.dk. Men de glemte at få de selvstændige med. Det rådede den tidligere regering så bod på ved at oprette en barselsfond for selvstændige til stor glæde for mange selvstændige – og ikke mindst yngre kvinder med egen virksomhed eller med drømmen om at blive iværksætter.
Men i september i år – under én måned efter ordningen var trådt i kraft – valgte beskæftigelsesminister Jørn Neergaard Larsen at suspendere opkrævninger til barselsfonden, fordi mange ikke-selvstændige uheldigvis ved en fejl fik tilsendt en regning.
Hvad koster hans beslutning så i kroner og ører? Jo, skrotningen af den solidariske barselsordning vil koste selvstændige 8000 kr. pr. måned, når de – og måske deres virksomhed, hvem ved? - får en arvtager.
Barselsordning kvalt i vuggen
Skrotningen var næppe, hvad mange erhvervsdrivende havde ventet af en erhvervsvenlig regering. Det ærgerlige er, at barselsordningen så at sige bliver ’kvalt i sin vugge’. Ordningen når nemlig kun at være trådt i kraft et godt halvt års tid, inden den stopper med virkning fra 1. april.
Barselsfonden kom rent teknisk dårligt fra start. Det har nemlig vist sig at være svært at afgrænse, hvem der skal omfattes af ordningen, for i vores moderne tid er det altid helt enkelt at definere, hvornår er man selvstændig, og hvornår er man lønmodtager.
Jeg vil gerne slå fast, at det administrative problem er noget, vi kan løse, hvis viljen er der. For tiden arbejdes der i hvert fald på højtryk for at finde en klar definition af ’selvstændigt erhvervsdrivende’ på dagpengeområdet, og Håndværksrådets enkle forslag er, at den samme skelnen mellem lønmodtagere og selvstændige bruges på barselsområdet.
Ligner det ikke lidt et løftebrud?
Skrotningen af barselsordningen er også et brud med tidligere udmeldinger. Da beskæftigelsesministerens borgerlige forgænger i 2005, Claus Hjort Frederiksen, oprettede barselsfonde for lønmodtagere, lovede han, at der skulle findes en løsning for de mange selvstændige, som dengang ikke blev omfattet af ordningen. Løftebrud? Tjaa, efter ti år uden resultater begynder det da faktisk at ligne lidt…
I Håndværksrådet arbejder vi på at sidestille selvstændige med lønmodtagere på det sociale område. Det gælder på dagpengeområdet, på efterlønsområdet osv. osv., og altså også på barselsområdet.
Vælg børn - og virksomhed!
Ethvert livsvalg har konsekvenser, og mange er bevidste om, at to ’børn’ - en virksomhed plus en nyfødt - er en stor mundfuld for både iværksætteren og den selvstændige, der har haft virksomhed i længere tid.
Problemet er bare, at vi som samfund har brug for både iværksættere, ikke mindst yngre, kvindelige iværksættere, og vi har brug for babyer! Hvis vi som samfund vælger at stille selvstændige ringere socialt set end almindelige lønmodtagere, fx på barselsområdet, kvæler vi let iværksættergejsten. Det giver færre nye virksomheder, færre nye forretningsideer og lavere konkurrencekraft, end vi som samfund behøver.
Kontakt adm. direktør Ane buch på telefon 40 53 11 53.